
ДО
ОБЩИНСКИ СЪВЕТ
БУРГАС

ДОКЛАДНА ЗАПИСКА

от Димитър Николов Николов
Кмет на Община Бургас

Относно: Учредяване безвъзмездно право на ползване върху спортен обект представляващ - „Спортно игрище – терен с площ от 8683 кв.м и обслужваща сграда, находящи се в северозападната част на УПИ I-429, в кв. 56 по ПУП – ПРЗ на ж.к.“Славейков“, гр. Бургас“ 

УВАЖАЕМИ ОБЩИНСКИ  СЪВЕТНИЦИ,

Община Бургас е собственик на недвижим имот представляващ УПИ I-429, в кв. 56 по ПУП – ПРЗ на ж.к.“Славейков“, гр. Бургас, отреден „За спортен комплекс, благоустрояване и ТП“, с площ от 23281.2 кв.м, отразен като ПИ с идентификатор 07079.602.429 по КККР на гр. Бургас, за който е съставен Акт № 8146/24.06.2015 г. за публична  общинска собственост. 
Посоченият в заявлението на Сдружение „Футболен клуб „Бургас спорт” спортен обект е включен в списъка по чл. 104, ал. 1 от ЗФВС в Раздел IX, „Списък със спортни обекти общинска собственост по чл.104 от ЗФВС“ от Програмата за управление и разпореждане с общинска собственост за 2024 г. под т.14.
Със заявление с вх. № 48-00-197/4/27.02.2024г., Сдружение „Футболен клуб „Бургас спорт”, на основание чл. 24, ал. 1 във връзка с ал. 3 от Наредбата за условията и реда за използването на спортни обекти общинска собственост (Наредбата), е поискало да му бъде предоставено безвъзмездно право на ползване за срок от 30 години, върху част от недвижим имот - УПИ I-429, в кв. 56 по ПУП – ПРЗ на ж.к.“Славейков“, гр. Бургас, отреден „За спортен комплекс, благоустрояване и ТП“, отразен като ПИ с идентификатор 07079.602.429 по КККР на гр. Бургас– общинска собственост, представляваща спортен обект - „Спортно игрище – терен с площ от 8683кв.м и обслужваща сграда, изграден в северозападната част на имота.
На 06.03.2024 г. на електронната страница на Община Бургас, в раздел „Обяви и съобщения“ е публикувано съобщение за постъпилото заявление, съгласно чл. 25, ал.2 от Наредбата.
По така откритата процедура в предоставения двумесечен срок с Вх.№ 48-00-197/5/26.04.2024г. е постъпила инвестиционна програма единствено от Сдружение „Футболен клуб „Бургас спорт”.
На 14.05.2024 г. по т.3 на протокол №1 от 14.05.2024 г. комисията по чл. 5, ал. 1 от Наредбата е разгледала постъпилото заявление, инвестиционната програма и приложените документи, депозирани от сдружението.
Съгласно чл. 24, ал. 3 от Наредбата,  право на ползване може да се учредява безвъзмездно в полза на спортен клуб - сдружение с нестопанска цел за осъществяване на общественополезна дейност, спортна федерация или обединен спортен клуб, които са вписани в съответния регистър по чл. 9, ал. 1 от Закона за физическото възпитание и спорта, отговарят на изискванията на чл. 13, след решение на общинския съвет.  
След анализ на нормативната уредба и извършени справки в ТРРЮЛНЦ и регистрите по чл. 9, ал. 1 от ЗФВС, комисията е установила, че  Сдружение „Футболен клуб „Бургас спорт” отговаря на условията по чл. 4, чл. 13 и чл. 24 от Наредбата и изискванията, предвидени в Закона за физическото възпитание и спорта и Правилника за неговото прилагане, както и на следните изисквания:
  1.  Сдружението има седалище и развива дейността си на територията на Община Бургас; 
2. Сдружението е вписано като юридическо лице с нестопанска цел, извършващо дейност в обществена полза;
3. Сдружението е вписано в публичните регистри по чл. 9, ал. 1, т. 1  от  ЗФВС, водени от Министъра на младежта и спорта;   
4. Сдружението води активен тренировъчен процес и участва в състезания, включени от съответната спортна федерация в държавния и международен спортен календар;
5. Сдружението няма просрочени финансови задължения към Община Бургас и към държавата;
6. Сдружението представят документи за водена отчетност, съгласно Закона за счетоводството и Националните счетоводни стандарти;
7. Сдружението няма задължения към Община Бургас по предходни финансирания или подпомагане и/или по договори за ползване на спортни обекти – общинска собственост;
 8. Сдружението е развивало активна спортна дейност поне пет години преди кандидатстването. 
9. Състезателите на сдружението водят тренировъчен и учебен процес на територията на Община Бургас;
10. Сдружението има треньорски кадри с професионална правоспособност и квалификация, съгласно действащата нормативна уредба;
11. Сдружението няма собствена спортна база;
12. Сдружението не е обявено в несъстоятелност, не е в производство по несъстоятелност и не е в ликвидация, не е налице § 1, т. 10 от ДР на ЗФВС.
13. Представляващият сдружението Антон Спасов представя декларация че отговаря на всички условия предвидени в чл. 4 , ал.1 и чл.13, ал.1 от  Наредбата.
Сдружение с нестопанска цел в обществена полза „Футболен клуб „Бургас спорт”, ЕИК 176312459, е основано през 2012 г. и  има следните цели: популяризиране на футбола; организиране на школи по футбол за деца и възрастни; подпомагане на спортните занимания на гражданите и организирането им за спортни дейности; съдействие на други спортни организации за организиране и провеждане на състезания по футбол и други спортни прояви; съдействие за изпълнение на програмите на държавните органи в областта на спорта  и на БФС за развитието на футбола.
Съгласно  чл.114, ал.2 на Закона за физическото възпитание и спорта (ЗФВС) към  заявлението за учредяване право на ползване се прилага финансово обезпечена инвестиционна програма, а съгласно чл.115, ал.3 Инвестиционната програма трябва да предвижда извършването на инвестиции на стойност, не по-малка от 50 на сто от пазарната оценка на спортния обект – при учредяването на право на ползване за срок, по-дълъг от 10 години.
 В изпълнение на изискванията на чл.114, ал.2 и 115, ал.3 от  ЗФВС за описания спортен обект е изготвена пазарна оценка от независим оценител на имоти, вписан в регистъра на независимите оценители, определена в размер на 623 600 лв., без ДДС.
Със заявление с вх. № 48-00-197/5/26.04.2024 г., Сдружение „Футболен клуб „Бургас спорт” е депозирало инвестиционна програма, на стойност 313 137,71 лева, без ДДС, която е разгледана от Комисията по чл. 5, ал. 1 от Наредбата .
В инвестиционната си програма Сдружение „Футболен клуб „Бургас спорт” подробно описва, че желае да му бъде учредено безвъзмездно право на ползване за срок от 30 години върху недвижим имот –общинска собственост, представляващ описания спортен обект и същата съдържа инвестиционен план за модернизация и инвестиция в спортния комплекс, включващи изграждане на ново игрище, с големина отговаряща на изискванията на Футбол 7-60x40м; нови съблекални с кафе за обслужване на игрището и спортуващите; подмяна на настоящото и монтиране на ново осветление; вертикална планировка; осигуряване на паркоместа за спортуващите по време на заниманията от 17,30 до 20,30ч. Приложена е и количествено стойностна сметка на предлаганите инвестиции.
Инвестицията в спортния обект ще позволи на сдружението да развие дейността си, при спазване на всички международни стандарти за упражняване на футболния спорт, което би допринесло за развитието на спорта, както и за засилване желанието на подрастващите да практикуват любимия спорт.
За доказване на финансовата обезпеченост са представени: ГФО за 2023 г. на Сдружение „Футболен клуб „Бургас спорт”, счетоводен баланс, отчет за приходите и разходите, декларация по чл.62а, ал.2, т.2 от Наредба № 1/2007г. за водене, съхраняване и достъп до търговския регистър и до регистъра на юридическите лица  с нестопанска цел, декларация по чл.13, ал.2 от ЗТРРЮЛНЦ; сключен договор за финансиране между сдружението и „МОНДЕАЛ 2008” ЕООД, ЕИК 200172735; годишен счетоводен баланс за 2022 г. и 2023 г. на финансиращото дружество и отчет за приходите и разходите .
В Община Бургас е постъпило писмо вх.№ 53-00-249/23.05.2024 г. от инж. Тина Писарова – директор на ОП „Общински имоти“, с което приложено е изпратен доклад на комисията по чл. 5, ал. 1 от Наредбата за условията и реда за използването на спортните обекти – общинска собственост на територията на Община Бургас (Наредбата) във връзка с депозираните заявления по реда на чл. 25 от Наредбата.
С гореописания доклад, комисията, на основание чл. 25, ал. 3 от Наредбата за условията и реда за използването на спортните обекти – общинска собственост на територията на Община Бургас, е приела искането на Сдружение с нестопанска цел в обществена полза Сдружение „Футболен клуб „Бургас спорт”, за учредяване на безвъзмездно ограничено вещно право на ползване за срок от 30 години на сдружението върху част от недвижим имот -УПИ I-429, в кв. 56 по ПУП – ПРЗ на ж.к.“Славейков“, гр. Бургас, отреден „За спортен комплекс, благоустрояване и ТП“, отразен като ПИ с идентификатор 07079.602.429 по КККР на гр. Бургас– общинска собственост, представляваща спортен обект - „Спортно игрище –терен с площ от 8683 кв.м и обслужваща сграда, изграден в северозападната част на имота съгласно чл. 24, ал. 3 от Наредбата, с предложена стойност на инвестицията в размер на 313 137,71 лева, без ДДС при пазарна стойност на спортния обект в размер на 623 600 лв., без ДДС.
В изпълнение на разпоредбата на чл. 26, ал. 1 от Наредбата, Комисията е решила кметът на общината да внесе в Общински съвет – Бургас доклад за вземане на решение за учредяване на право на ползване. 
Предвид гореизложеното и в изпълнение на правомощията ми по чл.73, ал. 1 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, предлагам на Общински съвет – Бургас, на основание чл.21, ал.1, т.8 от ЗМСМА, чл. 24, ал. 3 във връзка с чл. 26, ал. 2 от Наредбата за условията и реда за използването на спортните обекти – общинска собственост на територията на Община Бургас, приета от Общински съвет - Бургас, да вземе следното

РЕШЕНИЕ:

Да се учреди на Сдружение с нестопанска цел в обществена полза Сдружение „Футболен клуб „Бургас спорт”, ЕИК 176312459, със седалище и адрес на управление: гр. Бургас, ул. „Странджа планина“ № 38, ет.3, представлявано от А. Д. Спасов, безвъзмездно право на ползване, за срок от 30 години, върху част от недвижим имот -УПИ I-429, в кв. 56 по ПУП – ПРЗ на ж.к.“Славейков“, гр. Бургас, отреден „За спортен комплекс, благоустрояване и ТП“, отразен като ПИ с идентификатор 07079.602.429 по КККР на гр. Бургас– общинска собственост, представляваща спортен обект - „Спортно игрище – терен с площ от 8683 кв.м и обслужваща сграда, изграден в северозападната част на имота, за който е съставен Акт № 8146/24.06.2015 г. за публична общинска собственост.

Приложения: Доклад на комисията по чл. 5, ал. 1 от Наредбата; Експертна оценка на оценител; Акт № 8146/24.06.2015 г. за ПОС, Проект на договор.

ДИМИТЪР НИКОЛОВ
Кмет на Община Бургас

